

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

KLASA: 021-05/16-01/10

URBROJ: 2186/10-01/1-16-02

Vidovec, 03.10.2016.

**Z A P I S N I K**

**sa 25. sjednice Općinskog vijeća Općine Vidovec, održane dana 03. listopada 2016. godine, ( ponedjeljak ) u prostorijama Općine Vidovec**

**Sjednica je započela u 20,00 sati.**

Predsjednik Općinskog vijeća Općine Vidovec Zdravko Pizek otvorio je 25. sjednicu Općinskog vijeća Općine Vidovec, pozdravio je sve članove Općinskog vijeća, načelnika Općine Vidovec Brunu Hranić, zamjenicu načelnika Dubravku Rog, djelatnice Jedinstvenog upravnog odjela Općine Vidovec, predsjednika MO Nedeljanec-Prekno i predstavnika medija.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Zdravko Pizek utvrdio je da je sjednici prisutno 11 članova od izabranih 15 članova Općinskog vijeća Općine Vidovec te konstatirao da kvorum postoji i može se nastaviti sa daljnjim tijekom sjednice Općinskog vijeća te da će sve donijete odluke biti pravovaljane.

**PRISUTNI ČLANOVI OPĆINSKOG VIJEĆA** :

Sanja Pomper, Martina Bistrović, Zdravko Pizek, Ivica Papec, Ivan Benček, Dubravko Zavrtnik, Marijo Serini, Srećko Županić, Sandra Kolarić, Ivan Kušćar, Nikola Pozder, Stjepan Smernjak

**SJEDNICI NISU PRISUSTVOVALI ČLANOVI OPĆINSKOG VIJEĆA** :

Nadica Cafuk-neopravdano, Damir Hosni-neopravdano, Hrvoje Hosni - opravdano

**PREDSJEDATELJ** : Zdravko Pizek

**OSTALI PRISUTNI** :

Načelnik Općine Vidovec Bruno Hranić, zamjenica načelnika Dubravka Rog, Emina Ljubek viši stručni suradnik za opće poslove i EU fondove, v.d. pročelnica Mateja Novak, administrativna tajnica-referent Andreja Peharda, Antun Remar predsjednik MO Nedeljanec-Prekno i Siniša Kalajdžija predstavnik medija e-Varaždin.

**USVAJANJE ZAPISNIKA SA 24. SJEDNICE OPĆINSKOG VIJEĆA OPĆINE VIDOVEC ODRŽANE DANA 18.07.2016. GODINE ;**

Predsjednik Općinskog vijeća Zdravko Pizek :

„Otvaram raspravu, da li ima dopune, izmjene, ako nema dajem zapisnik sa 24. sjednice na glasanje, tko je za takav zapisnik ?“

Tko je za : 11 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik sa 24. sjednice Općinskog vijeća Općine Vidovec usvojeni jednoglasno, sa 11 glasova od 11 prisutnih članova Općinskog vijeća.**

**USVAJANJE ZAPISNIKA SA 3. IZVANREDNE SJEDNICE OPĆINSKOG VIJEĆA OPĆINE VIDOVEC ODRŽANE DANA 08.09.2016. GODINE ;**

Predsjednik Općinskog vijeća Zdravko Pizek :

„Otvaram raspravu, da li ima dopune, izmjene, ako nema dajem zapisnik sa 3. Izvanredne sjednice na glasanje, tko je za takav zapisnik ?“

Tko je za : 11 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik sa 3. Izvanredne sjednice Općinskog vijeća Općine Vidovec usvojeni jednoglasno, sa 11 glasova od 11 prisutnih članova Općinskog vijeća.**

**UTVRĐIVANJE DNEVNOG REDA ZA 25. SJEDNICU OPĆINSKOG VIJEĆA OPĆINE VIDOVEC**

Predsjednik Općinskog vijeća Zdravko Pizek :

„Otvaram 25. sjednicu Općinskog vijeća Općine Vidovec i predlažem slijedeći dnevni red“

D N E V N I R E D

1. Izvješće Mandatne komisije i verifikacija mandata člana Vijeća,
2. Izvještaj o radu općinskog načelnika za razdoblje od 01.01. do 30.06.2016. godine,
3. Prijedlog Sporazuma o sufinanciranju projekta „Sustav odvodnje i pročišćavanja otpadnih voda aglomeracije Varaždin“,
4. Razno.

Predsjednik Općinskog vijeća Zdravko Pizek :

„Da li ima netko dopunu, ako nema dajem dnevni red za 25. sjednicu Vijeća na usvajanje, tko je za ?

Tko je za : 11 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je dnevni red za 25. sjednicu Općinskog vijeća Općine Vidovec usvojeni jednoglasno, sa 11 glasova od 11 prisutnih članova Općinskog vijeća.**

**Točka 1.**

**Izvješće Mandatne komisije i verifikacija mandata člana Vijeća**

Predsjednik Općinskog vijeća Zdravko Pizek :

„Molim Mandatnu komisiju u sastavu Martina Bistrović predsjednica, Ivan Benček i Dubravko Zavrtnik članovi, da se nakratko povuku obzirom da imamo prijedlog za zamjenu člana Općinskog vijeća“.

*Stanka od pet minuta.*

Predsjednik Općinskog vijeća Zdravko Pizek :

„Molim Mandatnu komisiju da podnese izvješće“

Predsjednica Mandatne komisije Martina Bistrović :

„Mandatna komisija u sastavu ; Martina Bistrović predsjednica, Ivan Benček i Dubravko Zavrtnik članovi, na sjednici održanoj dana 03.10.2016. godine, utvrdila je da je Županijska organizacija Varaždin Općinska organizacija Vidovec, u potpisu predsjednik Općinske organizacije SDP-a Vidovec Stjepan Smernjak, dostavila dana 21.09.2016. godine Općini Vidovec, Predsjedniku Općinskog vijeća Općine Vidovec i Mandatnoj komisiji, Sporazum o određivanju zamjene člana Općinskog vijeća Općine Vidovec.

Potpisnici Sporazuma su Socijaldemokratska partija Hrvatske, Općinska organizacija Vidovec i Hrvatska narodna stranka – liberalni demokrati, Podružnica Vidovec u kojem stoji ;

„Na vlastiti zahtjev stavlja se u mirovanje mandat vijećnika Općinskog vijeća Općine Vidovec Krunoslava Pučeka.

Hrvatska narodna stranka – liberalni demokrati Podružnica Vidovec i Socijaldemokratska partija Hrvatske, Općinska organizacija Vidovec, sporazumno određuju da dužnost općinskog vijećnika Općine Vidovec, umjesto Krunoslava Pučeka obnaša Stjepan Smernjak s zajedničke liste HNS-SDP.

Mandatna komisija utvrđuje da je određivanje novog člana Općinskog vijeća Općine Vidovec i aktiviranje mandata provedeno sukladno Zakonu o lokalnim izborima (NN 144/12.), te predlaže da se novom članu Vijeća STJEPANU SMERNJAKU s danom 3.10.2016. godine verificira mandat“.

Verifikacijom mandata i nakon položene svečane prisege, član Vijeća STJEPAN SMERNJAK počinje ostvarivati sva prava i dužnosti utvrđene Zakonom, Statutom Općine Vidovec i Poslovnikom o radu Općinskog vijeća Općine Vidovec.

Izvješće Mandatne komisije objavit će se u „Službenom vjesniku Varaždinske županije“.

Predsjednik Općinskog vijeća Zdravko Pizek :

„Sada slijedi prisega, molim gospodina Stjepana Smernjaka da nakon što pročitam tekst prisege, položi prisegu“.

Stjepan Smernjak :

„Prisežem“

Predsjednik Općinskog vijeća Zdravko Pizek :

„**Čestitam i konstatiram da je na sjednici prisutno ukupno 12 članova Vijeća od izabranih 15 i da će sve donijete odluke biti pravovaljane“.**

**Točka 2.**

**Izvještaj o radu općinskog načelnika za razdoblje od 01.01. do 30.06.2016. godine**

Načelnik Bruno Hranić najprije je zaželio dobrodošlicu i čestitao novoizabranom članu Vijeća Stjepanu Smernjaku, a zatim podnio izvještaj o svom radu u razdoblju od 01. siječnja do 30. lipnja 2016. godine.

Predsjednik Općinskog vijeća Zdravko Pizek :

„Otvaram raspravu, ako nema tko je za takvo izvješće“.

Tko je za : 8 članova Vijeća

Tko je protiv : 0

Ima li suzdržanih 4 člana Vijeća

**Predsjednik Općinskog vijeća Zdravko Pizek konstatirao je da je Izvještaj o radu općinskog načelnika za razdoblje od 01.01. do 30.06.2016. godine usvojeni, sa 8 glasova od 12 prisutnih članova Općinskog vijeća.**

**Točka 3.**

**Prijedlog Sporazuma o sufinanciranju projekta „Sustav odvodnje i pročišćavanja otpadnih voda aglomeracije Varaždin“**

Predsjednik Općinskog vijeća Zdravko Pizek :

„Prelazimo na treću točku, molim načelnika za obrazloženje“.

Načelnik Bruno Hranić obrazložio je najvažniji projekt na našem području projekt sustava odvodnje ili kanalizacije te predložio Vijeću da se donese odluka o ovlaštenju i potpisivanju sporazuma o sufinanciranju projekta sustava odvodnje i pročišćavanja otpadnih voda aglomeracije Varaždin, obzirom da je Općina Vidovec jedan od potpisnika sporazuma o sufinanciranju projekta koji su svi članovi Vijeća zaprimili u pismenom obliku“.

Predsjednik Općinskog vijeća Zdravko Pizek :

„Otvaram raspravu“.

U raspravi sudjelovali su članovi Općinskog vijeća : Stjepan Smernjak, Dubravko Zavrtnik, Ivan Kušćar, Ivan Benček

Predsjednik Općinskog vijeća Zdravko Pizek :

„Ima još tko za raspravu, ako nema dajem na glasovanje, tko je za ?“

Tko je za : 12 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je prijedlog o potpisivanju Sporazuma o sufinanciranju projekta „Sustav odvodnje i pročišćavanja otpadnih voda aglomeracije Varaždin“ usvojeni jednoglasno, sa 12 glasova od 12 prisutnih članova Općinskog vijeća.**

**Točka 4.**

**Razno.**

Općinski načelnik Bruno Hranić :

„Upoznati ste svi da smo danas imali doček Alena Remara koji je postao svjetski juniorski prvak u streličarstvu osvojivši zlatnu medalju u olimpijskom luku juniori, pojedinačno. Započeo je sa treniranjem prije tri godine, došao je do finala i kao Općina možemo biti ponosni. U više navrata smo ga sponzorirali novčanom nagradom, kao i u nabavi opreme strelica i luka, a kao uspješni sportaš Općine dobio je i priznanje Općine. Mislim da je ovo izuzetno postignuće i predlažem da ga nagradimo i da Općinsko vijeće donese odluku o isplati novčane nagrade u iznosu od 10.000,00 kuna, da se nagrada isplati, a da se rebalansom proračuna osiguraju sredstva.

Predsjednik Općinskog vijeća Zdravko Pizek :

„Tko je za takav prijedlog?“

**Tko je za : 12 članova Vijeća**

**Tko je protiv : 0**

**Ima li suzdržanih : 0**

Predsjednik Općinskog vijeća Zdravko Pizek :

**Konstatiram jednoglasno.**

Općinski načelnik Bruno Hranić :

„Imamo uspješne sportaše, ali imamo i uspješne studente raznih fakulteta kojima dodjeljujemo i stipendije i jednokratne pomoći. Prije nekoliko dana Nikola Zagorec je diplomirao medicinu, a sada imamo i zamolbu Mateje Kovačić iz Vidovca završenu diplomiranu studenticu koja je bila korisnik naše stipendije. Ona je magistrirala na filozovskom fakultetu hrvatski jezik i književnost i sada je upisala doktorski studij koji traje pet godina i traje deset semestara i moli da joj Općina pomogne u financiranju troškova školarine. Cijena jednog semestra iznosi 3.600,00 kuna uplaćuje se u travnju i listopadu, sveukupno 36.000,00 kuna. Priložila je sve potvrde koje su potrebne i predlažem da se i Matei Kovačić pomogne u financiranju pa molim Vijećnike za prijedlog kojim iznosom joj možemo pomoći“.

Predsjednik Općinskog vijeća Zdravko Pizek :

„Otvaram raspravu“

U raspravi sudjelovao je član Općinskog vijeća Dubravko Zavrtnik.

Načelnik Bruno Hranić :

„Moj prijedlog je, s obzirom da studij traje pet godine, da se jedanput godišnje plaća po 3.600,00 kuna, da se pomogne sa iznosom kroz tih pet godina, polovicom od ukupnog troška školarine“.

Predsjednik Općinskog vijeća Zdravko Pizek :

„Ima li netko drugi prijedlog, da li se slažemo, tko je za takav prijedlog načelnika?“

Tko je za : 12 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek :

**Konstatiram jednoglasno.**

Predsjednik Mjesnog odbora Antun Remar :

„Pozdrav svima imam i ja dva pitanja. Prvo, kada će biti gotovi papiri za most i oborinsku odvodnju jer me tamo ljudi pitaju i drugo znamo da u Prekno postoji ono igralište koje je stavljeno u funkciju, dečki igraju, ali tamo je sada upitno za ta dječja igrala, kada će se to postaviti, pa me zanima što s time jer ljudi pitaju i trebam im dati odgovor i ako bi ta nadstrešnica išla tamo, ako ćemo ići u taj projekt zanima me ta procedura. Prvo molim odgovor kako smo daleko došli sa mostom?“

Načelnik Bruno Hranić :

„Što se tiče samog mosta i oborinska odvodnja je obuhvaćena, podnijeti su zahtjevi za izdavanje građevinske dozvole, dobili smo sve suglasnosti i za jedan i drugi projekt i vjerujem da ćemo kroz tjedan dana dobiti građevinsku dozvolu i kroz dva do tri tjedna da će se krenuti i u izradu oborinske odvodnje i izgradnju mosta jer su od strane Ministarstva osigurana i sredstva.

Što se tiče same nadstrešnice i cijelog onog trokuta tamo urediti će Općina, znači i dječja igrala i nadstrešnicu, novi pokrov na kapelici, zaštitnu ogradu i isto tako projektnu dokumentaciju kompletnu će financirati Općina, uglavnom na proljeće bi išla realizacija cijelog projekta“.

Članica Vijeća i predsjednica Upravnog vijeća Dječjeg vrtića „Škrinjica“ Martina Bistrović :

„Svi ste sada zaprimili u pismenom obliku Odluku Upravnog vijeća Dječjeg vrtića „Škrinjica“ o davanju suglasnosti na Izmjene i dopune Statuta Dječjeg vrtića „Škrinjica“ .

Odnosi se samo na pečat, gdje državne institucije traže da bude ponovno ispravljeno, ispravno napisano, znači bio je problem stari pečat i sada su to ispravili i moramo ponovno dati na glasanje“.

Predsjednik Općinskog vijeća Zdravko Pizek :

„Da li se slažete sa takvim prijedlogom?“

Tko je za : 12 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek :

**Konstatiram jednoglasno.**

Član Općinskog vijeća Stjepan Smernjak :

„Jedno pitanje oko groblja, koje je učešće Općine u upravljanju groblja? Znamo da ovi imaju koncesiju, međutim ne dopada mi se kako svo bilje i raslinje jednostavno režu i nema ničega, groblje je potpuno prazno. Koji je naš upliv, na koji način možemo utjecati na način uređenja samog groblja? Ne znam dali postoji i kakav je ugovor, to je jedno pitanje i drugo pitanje zanima me u kojem službenom vjesniku Varaždinske županije je objavljeno izvješće Mandatne komisije sa one sjednice gdje nije bila dostatna dokumentacija? Nisam našao ni u jednom službenom vjesniku i htio bi to vidjeti“.

v.d Pročelnica Mateja Novak :

„Možemo tu informaciju oko objave pripremiti za sljedeću sjednicu“.

Općinski načelnik Bruno Hranić :

„Što se tiče groblja, groblje nije u koncesiji nego je dato na upravljanje poduzeću Čistoći Varaždin čiji smo mi dioničari zato jer smo imali nadzor iz Ureda državne uprave i morali smo to napraviti u roku od šest mjeseci i to će morati napraviti sve općine ili osnovati svoju firmu.

Što se tiče samog uređenja groblja, radi se u suradnji sa Općinom, znamo da se sada sve srušilo i ide se u izgradnju nove ograde sadnju novih sadnica i to će biti uređeno do Svih svetih. Oni su hortikulturna firma koja se s time bavi, bolest je zahvatila sve čemprese i nužno je bilo otkloniti svo posušeno bilje, a izvršiti će se sadnja novih čempresa i otpornih drveća, jer se stare više nisu mogle ni uređivati i to je moralo ići van zbog bolesti“.

Općinski načelnik Bruno Hranić :

„Što se tiče održavanja male škole, održani je sastanak sa roditeljima jer smo imali isti problem kao i prošle godine, da li će se mala škola održavati u područnoj školi Nedeljanec i Osnovnoj školi Tužno obzirom da smo opremili za održavanje male škole. Roditelji djece iz Nedeljanca su više/manje svi pristali da idu u Vidovec tu u Vrtić, a u Tužnom je na sastanku sa roditeljima bilo dogovoreno da s obzirom da se radi o troje djece da se ide isto u Vidovec da se ne održava mala škola u Tužnom. Međutim nakon sastanka su se počeli javljati roditelji radi se o petero djece s područja naselja Tužna i dvoje djece ( jedno je iz Lukavca i jedno iz Cerja Tužno ) koje će financirati Grad Ivanec i unatoč dogovoru roditelji traže da se mala škola održi u školi Tužno. To smo imali i prošlu godinu i mislim da se treba poštivati volja roditelja da se Vrtić treba organizirati da se mala škola održi u Tužnom“.

Zamjenica načelnika Dubravka Rog :

„Nije problem u organiziranju nego je problem da će djeca pohađati skraćeni broj 150 sati i brine se o djeci ne o roditeljima, znači samo je četvero djece s područja općine Vidovec ostali nisu s područja općine Vidovec“. U Nedeljancu postoji veći broj djece pa ipak roditelji voze djecu u Vidovec“.

Članica Općinskog vijeća Martina Bistrović :

„Prema zakonu Općina mora organizirati malu školu i ima organizirano u Vrtiću. Što se tiče udaljenosti mi smo išli mještanima sa područja naselja Tužna u susret i tamo se organiziralo i u tu svrhu opremalo. Mještani Tužna se sada toga drže bez obzira na broj djece što je meni osobno suludo, jer se tako ne može adekvatno održati program, ne mogu adekvatno odraditi sa njima priredbu, ne možeš ništa, a postavljam pitanje što kada jednog dana bude Vrtić tu kod nas. Mislim da bi mi možda trebali nekakvu odliku ili bilo što da ukoliko se tu radi o manjem broju djece da se mala škola održi tu kod nas. Zašto u Nedeljancu ne rade nikakvog problema, zato jer im nije niti dozvoljena ta mogućnost.

Prvenstveno treba uzeti u obzir i troškove vrtićkog dijela oko same organizacije. Mislim da bi mi trebali razmotriti i taj dio ali ako oni sada to tako traže i ako su zadovoljni sa 150 sati manje neka sada bude, treba poštivati volju mještana, ali za daljnje razmišljanje kada bude jednog dana tu Vrtić mislim da bi to trebalo mijenjati jer nema potrebe jer imamo Vrtić. Dali budemo mi sada kakvu odluku donosili ili je ovo samo informacija bila“.

Općinski načelnik Bruno Hranić :

„Htio sam da se upozna Vijeće jer Općina financira taj dio. Ja sam za to da se održi u Tužnom, obzirom da je to petero djece i jer imaju uvjete“.

U daljnjoj raspravi sudjelovali su svi članovi Općinskog vijeća iznijevši svoja mišljenja.

Sjednica Vijeća završila je u 21 sati i 15 min.

Općinsko vijeće Općine Vidovec

Predsjednik

Zdravko Pizek

Zapisničarka :

Andreja Peharda